kombinácia liekov
Dobrý deň. Dostal som po ext.osmicky a následnom probléme s kĺbom lieky dalacin c300mg, flector50mg a na noc diazepam 5mg. Plus guajacuran kde nemám napísané koľkokrát a ako brat. Mam to cele v krci a obrovskej bolesti. Je také množstvo liekov kombinovatelne ak beriem aj rupafin a prestarium 2.5mg?Ď
Dobrý deň,
ďakujeme za Vašu otázku.
Medzi uvedenými liekmi bolo pozorovaných viacero klinicky stredne závažných interakcií v dôsledku ktorých sa môže ovplyvniť účinok užívaných liekov.
Súbežným podávaním liekov Flector Rapid a Prestarium A je prítomné riziko zníženia antihypertenzívneho účinku  (v závislosti na veľkosti dávky a dĺžky podávania). Taktiež sa pri tejto kombinácii liečiv môžu zvýšiť plazmatické hladiny draslíka v sére. Odporúča sa priebežné monitorovanie krvného tlaku a je na zvážení lekára aj kontrola hladiny sérového draslíka.
Guajacuran zvyšuje analgetický účinok nesteroidných antiflogistík vrátane diklofenaku (Flector Rapid) zvýšením rýchlosti ich absorpcie a celkovej biologickej dostupnosti v tele. V dôsledku toho môže byť potrebné znížiť dávkovanie lieku Flector Rapid.
Súbežným podávaním liekov Diazepam, Rupafin a Guajacuran sa môže zosilniť centrálne tlmivý účinok liekov.
Pokiaľ bol lekár pri predpise informovaný o prebiehajúcej liečbe, zvážil prínos liečby a možné riziká z nej vyplývajúce. Uvedená kombinácia liekov je teda možná. V opačnom prípade je potrebné lekára dodatočne informovať o liekoch, ktoré užívate.
Dávkovanie lieku Guajacuran je individuálne, dospelí a dospievajúci vo veku nad 12 rokov zvyčajne užívajú 3 – 5-krát denne 1 obalenú tabletu. Nižším počtom tabliet užitých v pribehu dňa znížite riziko tlmivého účinku, ktoré je prítomné pri súčasnom podávaní Guajacuranu s Diazepamom a Rupafinom.
Prajem skorú úľavu od ťažkostí.
S pozdravom
PharmDr. Veronika Kiabová